**E L Ő T E R J E S Z T É S**

Kardoskút Község Önkormányzata Képviselő-testületének

2025. szeptember 26. napi rendes (munkaterv szerinti) ülésére

**Száma:** 5. sz. napirendi pont

**Tárgy:** A természetben nyújtott szociális célú tűzifa támogatás jogosultsági feltételeiről szóló önkormányzati rendelet megalkotása

**Előadó:** Varga Pál polgármester és dr. Lipták Péter jegyző

**Előterjesztés tartalma:** rendelet-tervezet

**Szavazás módja:** minősített többség

**Tisztelt Képviselő-testület!**

A helyi önkormányzatokért felelős miniszter pályázatot hirdetett az 5000 fő lakosságszámot meg nem haladó települési önkormányzat szociális célú tűzifa vásárlásához vagy barnakőszén vásárlásához kapcsolódó támogatásra.

Az igényelhető mennyiség a következő mutatók együttes száma alapján került meghatározásra: az önkormányzat 2024. évi átlagos közfoglalkoztatotti létszám adata, az önkormányzat 2023. évi OSAP 1206 szerinti adatgyűjtés alapján aktív korúak ellátásában részesülők száma és a rendszeres gyermekvédelmi kedvezményre jogosultak együttes száma (osztva hárommal), illetve a 2024. január 1-i lakosságszámból a 80 év feletti korcsoport adata (osztva kettővel).

A támogatást az a települési önkormányzat igényelheti, amelyik a szociális rászorultság és a 2025. évi igénylés részletes feltételeit – a jogosultak részére támogatást megállapító önkormányzati döntés és a kiosztás előtt hatályba lépő – rendeletben szabályozza akként, hogy

a) szociális igazgatásról és szociális ellátásokról szóló 1993. évi III. törvény (a továbbiakban: Szt.) szerinti aktív korúak ellátására, időskorúak járadékára, vagy – tekintet nélkül annak természetbeni vagy pénzbeli formában történő nyújtására – települési támogatásra (különösen a lakhatáshoz kapcsolódó rendszeres kiadások viselésével kapcsolatos támogatásban részesülő) jogosult;

b) a gyermekek védelméről és a gyámügyi igazgatásról szóló törvényben szabályozott halmozottan hátrányos helyzetű gyermeket nevelő család élvezzen előnyt.

Háztartásonként legfeljebb 5 m3 tűzifa biztosítására kerüljön sor, valamint vállalja, hogy a szociális célú tűzifában részesülőtől semmilyen ellenszolgáltatást nem kér.

A tüzelőanyag vásárlásához kapcsolódó támogatásra benyújtottuk a pályázatot, a Magyar Államkincstár tájékoztatása szerint 69 erdei m3 lágylombos tűzifa vásárlására kapott az Önkormányzat támogatást.

A kérelmeket a Csanádapácai Közös Önkormányzati Hivatal Kardoskúti Kirendeltségén, a rendelet melléklete szerinti kérelem formanyomtatványon lehet benyújtani.

A kiszállításról az önkormányzat térítésmentesen gondoskodik. A támogatási kérelmeket a Képviselő-testület bírálja el.

A jogalkotásról szóló 2010. évi CXXX. törvény (a továbbiakban: Jat.) 17. §-a kötelezővé teszi az előzetes hatásvizsgálat végzését. A Jat. 17. § (1) bekezdése szerint:

„(1) A jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről a Kormány által előterjesztendő törvényjavaslat, illetve kormányrendelet esetén a Kormányt, önkormányzati rendelet esetén a helyi önkormányzat képviselő-testületét tájékoztatni kell. A Kormány tagja rendeletében meghatározott esetben a közjogi szervezetszabályozó eszköz előkészítője előzetes hatásvizsgálatot végez.”

Az előzetes hatásvizsgálat jelen előterjesztés mellékletét képezi.

Kérem a tisztelt Képviselő-testületet az előterjesztés megtárgyalására és a rendelet-tervezet elfogadására.

Kelt: Kardoskút, 2025. szeptember 19.

Varga Pál s.k.

polgármester