**Kardoskút Község Önkormányzata**

**Képviselő-testületének**

**13/2025. (IX. 29.) önkormányzati rendelete**

**a természetben nyújtott szociális célú tűzifa támogatás jogosultsági feltételeiről**

[1] Kardoskút Község Önkormányzatának Képviselő-testülete a szociális igazgatásról és szociális ellátásokról szóló 1993. évi III. törvény 1. § (2) bekezdésében kapott felhatalmazás alapján,

[2] a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8. pontjában és az Alaptörvény 32. cikk (2) bekezdésében meghatározott feladatkörében eljárva a következőket rendeli el:

**1. §**

(1) A rendelet hatálya kiterjed Kardoskút község közigazgatási területén állandó lakóhellyel vagy tartózkodási hellyel rendelkező személyre.

(2) A rendelet alkalmazásában a szociális igazgatásról és a szociális ellátásokról szóló 1993. évi III. törvényben meghatározott fogalmakat kell érteni.

**2. §**

(1) Természetben nyújtott szociális célú tűzifa támogatás (a továbbiakban: tűzifa támogatás) állapítható meg hivatalból és kérelemre.

(2) A tűzifa támogatás iránti kérelmet egy fordulóban, 2025. október 31. napjáig lehet benyújtani az erre a célra rendszeresített nyomtatványon.

(3) A kérelemhez mellékelni kell a kérelmező és családja, a kérelem benyújtását megelőző havi jövedeleméről szóló jövedelemigazolást, nyugdíjas esetén a tárgyévet megelőző évről szóló nyugdíjösszesítőt és az utolsó havi nyugdíjszelvényt vagy az utolsó havi számlakivonatot, egyéb jövedelmekről a jövedelem igazolására alkalmas dokumentumot, valamint a Belügyminisztérium Országos Katasztrófavédelmi Főigazgatóság Gazdasági Ellátó Központ igazolását.

(4) Ha a kérelmezőnek vagy családtagjának nincs munkáltatója, és nem nyugdíjas, valamint egyéb jövedelme sincs, akkor a kérelemben nyilatkozni kell erről.

(5) Egy ingatlanból csak egy személy támogatható. Amennyiben egy ingatlanból több kérelem érkezik, az elbírálás a kérelem beérkezésének sorrendjében történik.

**3. §**

(1) Tűzifa támogatást lehet megállapítani annak a tűzifával fűtő személynek, akinek családjában az egy főre jutó havi jövedelem nem haladja meg a mindenkori öregségi nyugdíj legkisebb összegének 650%-át, egyedül élő esetén a mindenkori öregségi nyugdíj legkisebb összegének 700%-át.

(2) Tűzifa támogatás egy lakott ingatlan esetén csak egy személynek állapítható meg, legfeljebb összesen 5 m3 mennyiségig, kizárólag természetbeni ellátás formájában.

**4. §**

(1) Az elbírálás során előnyt élvez az, aki:

*a)* *a szociális igazgatásról és szociális ellátásokról szóló törvény szerinti aktív korúak ellátására, időskorúak járadékára, vagy - tekintet nélkül annak természetbeni vagy pénzbeli formában történő nyújtására - települési támogatásra (e támogatásban részesülők közül különösen a lakhatáshoz kapcsolódó rendszeres kiadások viselésével kapcsolatos támogatásban részesülők) jogosult,*

*b)* *a gyermekek védelméről és a gyámügyi igazgatásról szóló törvényben szabályozott halmozottan hátrányos helyzetű gyermeket nevel családjában.*

(2) A tűzifa iránti kérelmek elbírálásáról a képviselő-testület dönt.

(3) Az önkormányzat gondoskodik a tűzifa beszerzéséről és szállításáról, és vállalja, hogy a tűzifa támogatásban részesülőtől semmilyen ellenszolgáltatást nem kér.

**5. §**

A természetbeni támogatás megállapításáról a jogosultak határozatban kapnak értesítést.

**6. §**

A támogatás átvételét átvételi elismervény aláírásával igazolják, melyek alapján az önkormányzat elkészíti a támogatás felhasználásáról szóló elszámolását a Magyar Államkincstár felé.

**7. §**

Ez a rendelet 2025. október 1-jén lép hatályba, és 2026. május 31-én hatályát veszti.

Végső előterjesztői indokolás

A pályázat keretében elnyert tűzifa kiosztásával a szociálisan rászorulók fűtési támogatásának elősegítése válik lehetővé a téli hónapokban. Az előnyben részesítésnél a pályázati kiírás szerinti feltételeket követtük.

A rendelet tervezet a pályázati kiírásra figyelemmel határozza meg a jogosultsági feltételeket és az eljárási szabályokat.